L-investigazzjoni ta’ splużjonijiet bħal dik li seħħet dalgħodu hija fost l-aktar investigazzjonijiet kumplikati għall-esperti.  Sorsi qrib l-investigaturi qalu lil tvm.com.mt li għadu kmieni biex ikunu stabbilitti ċerti fatti importanti. It-traċċi miġbura minn fuq il-post għadhom qed jiġu analizzati fil-laboratorju mill-espert tal-kimika Alfred Vella biex ikun stabbilit il-materjal li ntuża fil-bomba. Sorsi qrib l-investigaturi qalu li l-materjal jista’ jkun materjal pirotekniku jew materjal ieħor splussiv jew materjal li jitħallat biex isir l-isplussiv u li ma jintużax fix-xogħol tal-logħob tan-nar. L-istess sorsi qalu li l-bomba kienet maħduma biex tagħmel blast qawwi iżda għal kuntrarju ta’ bombi oħra li ntużaw f’reati kriminali, din ma jidhirx li kien fiha biċċiet ta’ ħadid. L-esperti tal-isplussivi issa jrid jibdew jgħaqqdu bosta trufijiet biex jistabbilixxu diversi elementi importanti fosthom jekk il-bomba kellhiex timer jew le u kif ġiet sploduta.